Čestmir Dušek

** Čestmir Dušek** (Tuzla, 20. oktobar 1930 - Tuzla, 17. juni 2016.) poznat i kao **Mirko,** je bosanskohercegovački dirigent i profesor.

## Biografija 
Dušek je rođen u Tuzli kao najmlađe dijete u porodici, uz starije sestre Dagmar i Marcelu, od oca Karla i majke Stjepanke (rođ. Hack), čeških doseljenika u Bosnu i Hercegovinu.

Muzičko obrazovanje započeo je 1937. učenjem violine, instrumenta koji je dobio od tetke iz Čehoslovačke. Prve muzičke časove je imao kod vojnog muzičara Pavla Greguša. Nakon izbijanja Drugog svjetskog rata i gubitka učitelja, 1943. nastavio je učenje klavira kod časnih sestara. Neposredno nakon rata, u Tuzlu dolazi Austrijanka Hermina Hirsch, začetnica tuzlanske klavirske škole, kod koje Dušek nastavlja svoje obrazovanje. Osnivanjem Niže muzičke škole 1949. godine, Dušek za godinu dana polaže svih šest razreda. Paralelno je pohađao Gimnaziju, a nakon reorganizacije školskog sistema prebačen je u Srednju medicinsku školu, koju je završio te dvije godine radio kao medicinski tehničar.

Godine 1950. upisuje Srednju muzičku školu u Sarajevu, ali je napušta nakon sedam dana zbog nemogućnosti prilagođavanja na život u novoj sredini. Dvije godine kasnije prijavljuje se na prijemne ispite na Muzičkoj akademiji i Medicinskom fakultetu u Beogradu. Nakon što su oba ispita zakazana za isti dan, odlučuje se za Muzičku akademiju. Istu je završio 1956. godine, sa prosjekom ocjena 9,60. Pred diplomski ispit, u Beograd dolazi Cvjetko Rihtman, rektor Muzičke akademije u Sarajevu, u potrazi za mladim kadrovima za tek osnovanu akademiju. Na preporuku profesora Borislava Vasiljevića, Rihtman poziva Dušeka da predaje solfeggio, što je odbio. Po povratku u rodni grad, postavljen je za direktora Osnovne muzičke škole, korepetitora i dirigenta Gradskog simfonijskog orkestra, koji je djelovao do 1977. godine. Ovaj orkestar osnovao je dirigent i pravnik Viktor Šafranek, a Dušek ga je preuzeo zajedno sa Srednjom muzičkom školom 1957. godine. Iste godine osniva prvi bosanskohercegovački Big Band, sastavljen od tridesetak članova. Ovaj orkestar, djelovao je do 1961. godine, nastupajući širom zemlje i planirajući međunarodne turneje, ali se raspao prije nego što su realizovane.

Dušek je obavljao funkciju direktora Škole za osnovno muzičko obrazovanje od 1958. do 1961, a od 1961. do 1974. bio je direktor Osnovne i Srednje muzičke škole. Tokom njegovog mandata izgrađena je prva namjenska zgrada muzičkih škola u Bosni i Hercegovini, koja je, zbog geoloških problema, napuštena 2014. Istovremeno je predavao u Učiteljskoj školi, Gimnaziji, Višoj pedagoškoj školi i Pedagoškoj akademiji. Godine 1974. angažovan je kao predavač na odjeljenju Muzičke akademije u Tuzli, a već 1975. postaje docent u stalnom radnom odnosu. Nakon ukidanja odjeljenja, prelazi u Sarajevo, gdje 1989. godine biva izabran za vanrednog profesora. Na toj poziciji ostaje do penzije 1991. Do 2001. nastavio je raditi u Srednjoj muzičkoj školi i na Akademiji dramskih umjetnosti Univerziteta u Tuzli, predavajući Tehniku glasa. Njegovi glavni predmeti bili su Horsko pjevanje, sviranje partitura i osnove dirigovanja, uz povremenu nastavu iz drugih predmeta.

Značajan segment njegovog rada bilo je horsko dirigovanje. Preuzimanjem Hora Muzičke akademije od Miroslava Homena, oblikovao je ansambl koji je izvodio složena horska djela. Njegov glavni dirigentski opus bio je vezan za Hor Radničkog kulturno-umjetničkog društva "Mitar Trifunović Učo" u Tuzli, a tokom rata i nakon njega, Djevojački zbor Hrvatskog kulturnog društva "Napredak", kasnije preimenovan u Djevojački zbor Hrvatskog kluba "Ivan Mažuranić" - Puellae Salinianae. Sa ovim ansamblima nastupao je u Bosni i Hercegovini, Hrvatskoj i Norveškoj.

Dirigovao je raznim instrumentalnim ansamblima kao što su: Simfonijski orkestar Tuzle, Simfonijski orkestar Radio-Televizije Sarajevo, Orkestar Opere Narodnog pozorišta u Sarajevu i Orkestar Državnog konzervatorija u Pragu. Tokom svoje karijere izveo je brojna djela svjetske muzičke literature, sarađujući s istaknutim jugoslavenskim i međunarodnim solistima.

Dušek je umro u Tuzli 17. juna 2016. godine.

## Bibliografija 
* Dušek, Čestmir, *Glazbeni/muzički rječnik ,*Tuzla: Hrvatsko Narodno Vijeće Brčko distrikt BiH, 2015.
* Čavlović, Ivan, *Promocija Muzičkog rječnika Čestmira Dušeka,* rkp., Sarajevo: Bošnjački institut Adil Zulfikarpašić, 15. april 2015.

## Reference 
Kategorija:Rođeni 1930.
Kategorija:Umrli 2016.
Kategorija:Biografije, Tuzla
Kategorija:Bosanskohercegovački dirigenti